A Bizottság 2092/98/ rendelete
(1998. szeptember 30.)
az egyes közösségi halászati területekre és erőforrásokra vonatkozó halászati erőkifejtésről szóló nyilatkozatról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az 1181/98/EK rendelettel [1] módosított, a halászat és akvakultúra közösségi rendszerének létrehozásáról szóló, 1992. december 20-i 3760/92/EGK tanácsi rendeletre [2] és különösen annak 13. cikkére,
mivel a legutóbb a 2635/97/EK rendelettel [3] módosított, a közös halászati politika ellenőrző rendszerének létrehozataláról szóló, 1993. október 12-i 2847/93/EGK tanácsi rendelet [4] és különösen annak 19f. cikke (3) bekezdése úgy rendelkezik, hogy a Bizottságnak biztosítania kell, hogy az ellenőrzésért felelős tagállamok rendelkezzenek a vizeiken halászati engedéllyel rendelkező hajók azonosítására vonatkozó adatokkal;
mivel az egyes közösségi halászati területekre és erőforrásokra vonatkozó halászati erőkifejtések igazgatásáról szóló, 1995. március 27-i 685/95/EK tanácsi rendelet [5] és a Balti-tengeren a halászati erőkifejtés irányítására vonatkozó intézkedések bevezetéséről szóló, 1997. április 24-i 779/97/EK tanácsi rendelet [6] szerinti, a halászati erőkifejtés irányítását célzó intézkedések végrehajtása szükségessé teszi rendelkezések elfogadását annak biztosítására, hogy a nevezett halászhajók jegyzékeivel kapcsolatos adatokat haladéktalanul közöljék;
mivel a 2090/98/EK bizottsági rendelet [7] biztosítja az alapot az adatoknak a közösségi halászhajó-nyilvántartásba történő átviteléhez;
mivel halászterületenként a halászati erőkifejtésre vonatkozó adatok közlésekor a közösségi halászhajó-nyilvántartásban szereplő adatokra kell hivatkozni;
mivel az e rendeletben előírt intézkedések összhangban vannak a Halászati és Akvakultúraágazati Irányítóbizottság véleményével,
ELFOGADTA EZT A RENDELETET:
1. cikk
A tagállamok átadják a Bizottságnak a 2847/93/EGK rendelet 19f. cikkének (1) bekezdésében említett adatokat, valamint a 685/95/EK rendelet I. mellékletében felsorolt halászterületeken halászati engedéllyel rendelkező halászhajók, valamint a 779/97/EK rendelet mellékletében felsorolt halászhajók jegyzékét a III. mellékletben meghatározott eljárás szerint. A halászhajók jegyzékeinek módosításait jelenteni kell a Bizottságnak ugyanazon eljárások szerint a halászhajóknak a halászterületre való belépése előtt legkésőbb négy munkanappal. A Bizottság a jegyzékek módosításainak vételét a hajók halászati területre való belépése előtt legkésőbb két nappal igazolja a távközlési hálózaton keresztül továbbított digitális üzenettel.
2. cikk
A tagállamok e rendelet I. mellékletének megfelelően továbbítják a Bizottsághoz a 2847/93/EGK rendelet 19i. cikkében említett halászati erőkifejtésre vonatkozó összesített adatokat:
- a 2847/93/EGK rendelet 19a. cikkének (1) bekezdésében említett területek vonatkozásában minden hónap 15-ig az előző hónapra a tengerfenéken élő fajok esetében,
- a 2847/93/EGK rendelet 19a. cikkének (1a) bekezdésében említett területek vonatkozásában, a tengerfenéken élő fajok, lazac, tengeri pisztráng és édesvízi halak esetében április 15-ig, július 15-ig, október 15-ig és január 15-ig az előző negyedévre, és minden naptári évben február 15-ig az előző év minden hónapjára,
- a 2847/93/EGK rendelet 19a. cikkében említett minden terület vonatkozásában az előző negyedévre az egyes naptári negyedévek első hónapjának végéig nyílt tengeri fajok esetében.
3. cikk
A nyilvántartásban tévesen szereplő adatok javítását a hiba észlelésének napjától számított 30 napon belül továbbítani kell a Bizottsághoz.
4. cikk
A tagállamok haladéktalanul hozzáférnek a 685/95/EK rendelet I. mellékletében felsorolt halászterületeken halászati tevékenységet folytató, valamint a IV. mellékletben meghatározott eljárások szerint a joghatóságuk alá vagy felségterületükhöz tartozó, a 779/97/EK rendelet mellékletében felsorolt hajók azonosító adataihoz.
5. cikk
A tagállamok az e rendeletben említett adatokat a távközlési hálózaton keresztül küldött digitális üzenetben közlik a Bizottsággal az I-IV. mellékletben meghatározott részletes szabályok és kódok szerint. A Bizottság az adatbázisban való ellenőrzés után haladéktalanul igazolja az üzenetek vételét.
6. cikk
Az e rendelet hatálya alá tartozó hajókat a halászhajók közösségi nyilvántartásában rögzített belső számmal kell azonosítani a 2090/98/EK rendelet I. melléklete szerint.
7. cikk
Ez a rendelet az Európai Közösségek Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1998. szeptember 30-án.